Sharks klop Stormers met doodsnikdrie | Maroela Media
Dit het vir 81 minute gelyk asof die Sharks se doppie in die Superreeks geklink is in hul Superrugbywedstryd teen die Stormers op Nuweland.
Die Stormers was kort voor die einde nog met 9 – 5 voor, maar 'n doodsnikdrie deur die Sharks se Springboksenter, Lukhanyo Am, het die Stormers gekelder.
Die Sharks het met 12 – 9 gewen en het sodoende hul plek in die kwarteindronde bespreek, ondanks gerugte van onenigheid in die kamp, ongelukkigheid oor die afrigters en nepotisme.
Maar toe die Sharks die wendrie gedruk het, het die afrigters mekaar soos bloedbroers in die afrigtershokkie omhels terwyl die spelers ook hul vreugde op die veld laat uitstraal het.
Nou sal 'n mens nie weet of daar rêrig probleme is nie, want daar is niks wat 'n span so saamsnoer soos 'n oorwinning nie.
Die wedstryd het nie heeltemal aan al die verwagtinge voldoen nie, want daar was te veel foute aan albei kante. Tog was dit hard, genadeloos en spannend.
Die eerste helfte is teen 'n vinnige tempo gespeel, maar soms het die nodige afronding ontbreek.
Die teleurstellend kleinerige skare het vir 80 minute lank aan hul stoele vasgeklou en drome van 'n Stormers-kwarteindstryd begin droom.
Maar hulle het in die res van die seisoen te min gedoen en daaroor sal hulle spyt wees. Dit kon so maklik anders gewees het as hulle meer aangeval het, meer drieë gedruk het.
Die statistiek het kwaai na die Sharks oorgehel. Hulle het 55% teenoor 45% besit gehad, hulle het 492 meter met die bal gevorder teenoor 394. Hulle het die bal 174 keer aangegee teenoor 153, hulle het twee drieë gedruk teenoor die Stormers se geen.
Die Sharks het ook veel minder duikslae uitgevoer (119 teenoor 172) en die twee kanse wat hulle kant toe gegaan het, benut.
Daar is versagtende omstandighede vir die Stormers, wat erg, baie erg onder beserings deurgeloop het.
Keerpunte? Die Sharks se plaasvervanger-heelagter, Rhyno Smith, wat in die eerste helfte vir bykans 80 meter vir sy drie deurgenael het.
Die Stormers-haker, Bongi Mbonambi, se geelkaart nadat hy Louis Schroeder met die elmboog teen die keel gestamp het, het toe nie 'n groot voordeel aan die Sharks gegee nie, maar dit was onnodig en plaas jou span onder druk.
Dan die laaste duikslag op Am toe hy deurgesuiker het vir sy drie in die 81ste minuut.
Die Sharks het dalk deurgeskraap, maar vir die res van die seisoen dalk net genoeg gedoen om nog asem te haal.
Punte: Sharks 12: Drieë: Rhyno Smith, Lukhanyo Am. Doelskop: Robert du Preez.
Stormers 9: Strafdoele: Josh Stander (2), Jean-Luc du Plessis.
Wat 'n grap. Op hulle eie tuisveld so patetiese game. Dankie sharks dat julle die spul verlos het uit hul super rugby nagmerrie Anders het hul SA rugby se naam nog verder weggesmyt.
Ha ha ha ha ha ha ha ha…………weer probeer volgende jaar. Nog nie eers een koppietjie na 24 Jr nie.
Stormers nie goed genoeg. Baie swak seisoen. Weer bekerloos. Groot probleem dat 'n span met soveel bokke so sukkel en onderpresteer in 'n wereldbeker jaar. Maar het eintlik nie beter verwag nie.
Die Stormers welverdiend uit die kwarteindes geboender!
Shame ja kolla soek nou verskonings met "minder beserings"…..tipies jammer dis al vir 24 jaar wat die besering die Stormers so laat sukkel…..weer probeer:wp.